
Federalno ministarstvo energije, rudarstva i industrije, na osnovu člana 200. Zakona o upravnom postupku ("Službene novine Federacije BiH",br. 2/98, 48/99 i 61/22), člana 42. stav (4) Zakona o električnoj energiji Federacije Bosne i Hercegovine („Službene novine Federacije BiH“, broj 60/23) i čl. 19. i 23. stav (4) Pravilnika o izdavanju energetske dozvole (Službene novine Federacije BiH“, broj 51/24)  postupajući po zahtjevu privrednog društva „Bosnalijek“ d.d. Sarajevo, sa sjedištem Jukićeva 53, Općina Centar, Sarajevo u predmetu izdavanja Energetske dozvole za izgradnju energetskog objekta fotonaponske elektrane od 30.03.2026. godine i dopune zahtjeva od 04.09.2026. godine, donosi:
R  J  E  Š  E  N  J  E

1. Izdaje se ENERGETSKA DOZVOLA privrednom društvu „Bosnalijek“ d.d. Sarajevo, za izgradnju solarne fotonaponske elektrane, instalisane snage 1,15 MW, odobrene snage priključenja 1,15 MW, planirane godišnje proizvodnje električne energije od 1.139,168 MWh, a koja se planira graditi na području grada Sarajeva.
2. Energetska dozvola iz tačke 1. dispozitiva ovog rješenja izdaje se na period važenja od pet godina. Važenje energetske dozvole može se produžiti za period koji ne može biti duži od perioda važenja ove dozvole, nakon čega se više ne može produžavati. 

3. Planirano vrijeme izgradnje elektrane iz tačke 1. dispozitiva ovog rješenja je 2026. godina. 

4. Imalac dozvole dužan je da sarađuje i postupa po zahtjevima Ministarstva za dostavljanje podataka, te da obavijesti Ministarstvo o svim nastalim promjenama u vezi sa ispunjenjem kriterija za izdavanje energetske dozvole.

5. Imalac dozvole dužan je nakon završetka izgradnje elektrane o tome obavijestiti Ministarstvo i dostaviti odobrenje za upotrebu.

6. Ovo rješenje stupa na snagu danom donošenja i objavljuje se na web stranici Ministarstva.

O b r a z l o ž e n j e

Privredno društvo „Bosnalijek“ d.d. Sarajevo, se zahtjevom od 30.03.2026. godine i dopunom zahtjeva od 04.09.2026. godine, podnesenim u propisanoj formi i obrascu, obratilo Federalnom ministarstvu energije, industrije i rudarstva (u daljnjem tekstu: Ministarstvo) za izdavanje energetske dozvole za izgradnju solarne fotonaponske elektrane, instalisane snage 1,15 MW, odobrene snage priključenja 1,15 MW, planirane godišnje proizvodnje električne energije od 1.139,168 MWh, a koja se planira graditi na području grada Sarajeva, u skladu sa članom 42. stav (4) Zakona o električnoj energiji Federacije Bosne i Hercegovine („Službene novine Federacije BiH“, broj 60/23 – u daljem tekstu Zakon) i člana 23. stav (4) Pravilnika o izdavanju energetske dozvole (Službene novine Federacije BiH“, broj 51/24 - u daljem tekstu Pravilnik). 

Uz predmetni zahtjev dostavljena je sljedeća dokumentacija:
· Obavijest Agencije za vodno područje rijeke Save Sarajevo od 19.10.2023. godine, da nije potrebno ishodovanje vodnih akata,
· Rješenje o urbanističkoj saglasnosti, broj: UPI/02-19-2-346/25 od 25.07.2025. godine, izdato od Federalnog ministarstva prostornog uređenja,
· Elektroenergetska saglasnost broj: 631997/2026 od 24.02.2026. godine izdata od JP Elektroprivreda Bosne i Hercegovine d.d. Sarajevo, Podružnica „Elektrodistribucija“ Sarajevo.
Uvidom u podneseni zahtjev Ministarstvo je utvrdilo da je zahtjev nepotpun i o tome obavijestilo ponosioca zahtjeva. Privredno društvo „Bosnalijek“ d.d. Sarajevo je dana 04.09.2026. godine dostavilo Odgovor Federalnog ministarstva okoliša i turizma o potrebi izdavanja Rješenja o okolišnoj dozvoli i provođenja postupka izrade studija o procjeni uticaja na okoliš, broj: 05-19-376/26 od 21.05.2026. godine i isti je potpunio svoj zahtjev. Shodno članu 17. Pravilnika Ministarstvo je utvrdilo da je zahtjev potpun, te pristupilo ocjeni kriterija za izdavanje energetske dozvole propisanih članom 4. Pravilnika koji se odnose na:
· vrstu i korištenje primarnih izvora energije;

· sigurnost elektroenergetskog sistema, postrojenje i prateće opreme;

· mogućnost priključenja na elektroenergetski sistem;

· lokaciju i upotrebu zemljišta;

· zaštitu okoliša i osiguranje trajne kontrole uticaja na okoliš;

· energijsku efikasnost;

· kvalifikovanost podnosioca zahtjeva;

· doprinos ispunjenju  ciljeva u korištenju obnovljivih izvora energije;

· doprinos smanjenju emisija stakleničih i štetnih gasova i čestica.

Na osnovu priložene dokumentacije dostavljene uz zahtjev, Ministarstvo je utvrdilo da su ispunjeni kriteriji za izdavanje energetske dozvole, te u skladu sa čl. 19. i 20. Pravilnika, Ministarstvo je utvrdilo nacrt energetske dozvole, broj: 05-13-1-26/26 od 18.09.2026. godine, obavijestilo podnosioca zahtjeva pisanim putem o utvrđenom nacrtu energetske dozvole za izgradnju solarne fotonaponske elektrane instalisane snage 1,15 MW, odobrene snage priključenja 1,15 MW, planirane godišnje proizvodnje električne energije od 1.139,168 MWh, a koja se planira graditi na području grada Sarajevo, te objavilo Obavještenje za javnost na svojoj internet stranici.
Na osnovu navedenog, a u skladu sa članom 23. stav (4) Pravilnika, odlučeno je kao u dispozitivu ovog rješenja. 

Podnosilac zahtjeva uplatio je federalnu upravnu taksu propisanu Zakonom o federalnim upravnim taksama i Tarifi federalnih upravnih taksi („Službene novine Federacije BiH“, br. 6/98, 8/00, 45/10, 43/13 i 98/17), na podnijeti zahtjev po tarifnom broju 24.a u iznosu od 10,00 KM. 
Pouka o pravnom lijeku

Ovo rješenje je konačno u upravnom postupku i protiv njega nije dozvoljena žalba, ali nezadovoljna stranka može pokrenuti upravni spor podnošenjem tužbe. Tužba se podnosi Kantonalnom sudu u Mostaru u roku od 30 dana od dana prijema ovog rješenja. Uz tužbu se prilaže i ovo rješenje u prepisu ili kopiji.

